Ο **Μάζεντ Αχμέντ Αμπντουλάχ** (αραβικά: ماجد احمد عبد الله; γεννήθηκε 11 Ιανουαρίου 1959) είναι Σαουδάραβας πρώην ποδοσφαιριστής που αγωνιζόταν ως κεντρικός επιθετικός. Ένας από τους κορυφαίους Ασιάτες ποδοσφαιριστές όλων των εποχών, ψηφίστηκε τρίτος καλύτερος του 20ού αιώνα από την IFFHS, είναι κάτοχος του ρεκόρ διεθνών τερμάτων με 72 της εθνικής ομάδας της Σαουδικής Αραβίας και πρώτος σκόρερ στην ιστορία του πρωταθλήματος της χώρας του.

Βιογραφία
---------

Ο Αμπντουλάχ γεννήθηκε σε αφροσαουδική οικογένεια στη Τζέντα. Είναι ο δεύτερος γιος της οικογένειας, με πατέρα προπονητή ποδοσφαίρου. Το γεγονός αυτό κέντρισε το ενδιαφέρον του μικρού για το ποδόσφαιρο. Στα μέσα της δεκαετίας του 1960, η οικογένεια μετακόμισε στην πρωτεύουσα Ριάντ, όπου ο πατέρας του έπιασε δουλειά ως προπονητής της ομάδας νέων της Αλ Νασρ. Στο σχολείο ο μικρός παρακολουθούσε με πάθος τα μεγαλύτερα παιδιά να παίζουν ποδόσφαιρο και αργότερα, εντάχθηκε στη σχολική ομάδα ποδοσφαίρου καθώς και στην ομάδα της γειτονιάς. Ξεκίνησε να παίζει ως τερματοφύλακας αλλά μία μέρα ο επιθετικός της ομάδας απουσίαζε και ο Μάζεντ έπρεπε να τον αντικαταστήσει. Αυτή η αλλαγή θέσης αποδείχθηκε επιτυχημένη καθώς οδήγησε την ομάδα του στη νίκη. Η οικογένειά του μετακόμισε σε άλλη περιοχή και οι γείτονές του σχημάτισαν ομάδα που ονόμασαν "Αλ Ιτιφάκ". Προσπάθησαν να συμμετάσχουν σε κάποια διοργάνωση αλλά το αίτημά τους απορρίφθηκε λόγω του νεαρού της ηλικίας τους. Δεν τα παράτησαν και προκάλεσαν μία από τις καλύτερες ομάδες της γειτονιάς του Ριάντ για μια θέση σε αυτό το τουρνουά. Η Αλ Ιτιφάκ κέρδισε τον αγώνα με 3–1 με τον Αμπντουλάχ να σκοράρει δύο φορές. Η ομάδα συμμετείχε τελικά και κατέκτησε τη διοργάνωση.

### Καριέρα συλλόγου

Ένας συμπαίκτης στην Αλ Ιτιφάκ καθώς και ο προπονητής, συνέστησαν τον Αμπντουλάχ στον πρόεδρο της Αλ-Νασρ, Πρίγκιπα Αμπντουλραχμάν Μπιν Σαούντ όπως και ο προπονητής της Αλ-Νασρ που πήγε να δει τον Αμπντουλάχ απροειδοποίητα στο προπονητικό χώρο της Αλ Ιτιφάκ και ζήτησε από τον σύλλογο να τον υπογράψει. Ο Αμπντουλάχ εντάχθηκε επίσημα στην Αλ Νασρ στις 10 Νοεμβρίου 1975.

Πέρασε δύο χρόνια παίζοντας για τις ομάδες νέων προτού προωθηθεί στην ομάδα των μεγάλων. Έκανε το ντεμπούτο του στην ομάδα ανδρών σε φιλικό με τη μαροκινή ομάδα ΦΟΣ Ραμπάτ τον Ιανουάριο του 1977, ενώ σε επίσημο αγώνα στις 20 Ιανουαρίου 1977 από τον πάγκο στον αγώνα πρωταθλήματος με αντίπαλο την Αλ Σαμπάμπ.
Στις 18 Μαρτίου σημείωσε το πρώτο του γκολ για την Αλ Νασρ, όταν ευστόχησε με κεφαλιά στον αγώνα πρωταθλήματος με αντίπαλο την Αλ Βέχντα. Μετά από τον τραυματισμό του βασικού επιθετικού, είχε την ευκαιρία να αποδείξει την αξία του. Πέτυχε τρία γκολ στους τελευταίους τρεις αγώνες του πρωταθλήματος απέναντι στην Αλ Σαμπάμπ, την  Αλ Αχλί της Τζέντα και τους αντιπάλους του ντέρμπι με την  Αλ Χιλάλ.
Στις 5 Μαΐου 1977, ο Αμπντουλάχ σκόραρε δύο φορές στο 4–0 με τη Χάτζερ στο Κύπελλο του Βασιλιά του 1977. Στη συνέχεια σκόραρε δύο φορές εναντίον της Αλ Νάχντα στον γύρο των "16" και σημείωσε το πρώτο γκολ στη νίκη με 2–1 εναντίον της Αλ Κάντσια στους προημιτελικούς. Τελείωσε την πρώτη του σεζόν στην Αλ Νασρ σκοράροντας εννέα γκολ σε δέκα εμφανίσεις. Η δεύτερη σεζόν ξεκίνησε άσχημα, με λίγα γκολ και τραυματισμό αλλά την άνοιξη η κατάσταση βελτιώθηκε με το πρώτο του χατ τρικ στις 2 Μαρτίου στη νίκη 4–0 με αντίπαλο τη Οχόντ. Στις 10 Μαρτίου σημείωσε το δεύτερο χατ τρικ του στην εκτός έδρας νίκη με 3–1 με αντίπαλο την Αλ Ιτιχάντ. Τελείωσε τη σεζόν 1977–78 σημειώνοντας 12 γκολ σε ισάριθμους αγώνες πρωταθλήματος. Την επόμενη χρονιά ήταν για πρώτη φορά πρώτος σκόρερ του πρωταθλήματος με 13 γκολ σε 17 συμμετοχές καθώς και του Κυπέλλου, ενώ το 1979–80 ήρθε και η κατάκτηση του πρώτου τίτλου πρωταθλήματος και τον ίδιο πρώτο σκόρερ για δεύτερη συνεχή φορά με 17 γκολ.

Η πρώτη χρονιά της δεκαετίας του 1980 βρήκε Αμπντουλάχ και Αλ Νασρ στην κορυφή του ποδοσφαίρου της χώρας με το σύλλογο να κατακτά το νταμπλ και τον παίκτη να είναι για τρίτη συνεχόμενη χρονιά πρώτος σκόρερ με 21 γκολ. Παρά την περιορισμένη συμμετοχή του σε αγώνες πρωταθλήματος λόγω των πολλών επίσημων και ανεπίσημων συμμετοχών του στην εθνική ομάδα, ο Αμπντουλάχ τερμάτισε πρώτος σκόρερ του πρωταθλήματος συνολικά έξι φορές (ακόμα 1982–83 με 14 γκολ, 1983–84 με 15 γκολ και 1988–89 με 19 γκολ), επίδοση ακατάρριπτο ρεκόρ στη χώρα. Κέρδισε επίσης το πρωτάθλημα τέσσερις φορές καθώς και το Κύπελλο ισάριθμες φορές. Είναι ο πρώτος σκόρερ όλων των εποχών με 189 γκολ πρωταθλήματος και επίσης ο κορυφαίος σκόρερ όλων των εποχών της Αλ Νασρ με 260 γκολ σε επίσημους αγώνες. Ανακοίνωσε την αποχώρησή του στις 12 Απριλίου 1998 μετά τη νίκη του συλλόγου με 1–0 στο Κύπελλο Κυπελλούχων Ασίας του 1998 μπροστά σε 70.000 φιλάθλους στο Ριάντ.

### Διεθνής καριέρα

Ο Αμπντουλάχ είχε αγωνιστεί πέντε φορές με τον σύλλογό του πριν ο Άγγλος προπονητής το 1977 τον συμπεριλάβει στον κατάλογο της ομάδας νέων της Σαουδικής Αραβίας που συμμετείχε στο τουρνουά νέων στο Ιράν. Οδήγησε την ομάδα στη δεύτερη θέση και σκόραρε επτά γκολ σε τρεις αγώνες στο Διεθνές Τουρνουά Νέων της Ταμπρίζ του 1977 και ήταν ο πρώτος σκόρερ του τουρνουά.

Ο Αμπντουλάχ έκανε το ντεμπούτο του στην ομάδα ανδρών της Σαουδικής Αραβίας το 1978 σε φιλικό με αντίπαλο τη πορτογαλική Μπενφίκα, όπου σημείωσε δύο γκολ. Το επίσημο ντεμπούτο του ήταν σε αγώνα με την Κίνα στις 10 Δεκεμβρίου 1978. Εκπροσώπησε την εθνική ομάδα της Σαουδικής Αραβίας σε δύο  Ασιατικά Κύπελλα Εθνών (1984, 1988), στα οποία η Σαουδική Αραβία κατέκτησε τον τίτλο. Στον πρώτο μεγάλο τελικό της καριέρας του σκόραρε στον αγώνα με την Κίνα ένα γκολ με εντυπωσιακή ατομική προσπάθεια στη νίκη με 2–0. Στη δεύτερη μεγάλη επιτυχία σημείωσε το μοναδικό γκολ του ημιτελικού με αντίπαλο το Ιράν. Συμμετείχε ακόμα σε πέντε Κύπελλα Κόλπου σκοράροντας και στα πέντε (ακατάρριπτο ρεκόρ),  στους Ολυμπιακούς Αγώνες του 1984, όπου σημείωσε το μοναδικό γκολ της εθνικής στη διοργάνωση στον αγώνα με την Ολυμπιακή ομάδα της Βραζιλίας στους Ασιατικούς Αγώνες του 1986 κατακτώντας το ασημένιο μετάλλιο και το Παγκόσμιο Κύπελλο του 1994. Στην προκριματική φάση της διοργάνωσης σημείωσε ένα από τα δύο γκολ της εθνικής στον κρίσιμο αγώνα με το Κουβέιτ (αποτέλεσμα 2–0). Η ικανότητά του να σκοράρει σε κρίσιμους αγώνες ήταν ο λόγος που οι Σαουδάραβες θεατές τον αποκάλεσαν «Ο Χρυσός Ηγέτης» επειδή ήταν πρωταγωνιστής στα σημαντικότερα επιτεύγματα της Σαουδικής Αραβίας για δύο δεκαετίες.

Το 1984 με το Κύπελλο Εθνών Ασίας
Τον αποκάλεσαν ακόμα και «Αραβικό Κόσμημα» καθώς απέκτησε παγκόσμια φήμη, ειδικά το 1988, χρονιά που έμεινε αξέχαστη στην καριέρα του. Η Σκωτία (2–2), η παγκόσμια πρωταθλήτρια Αργεντινή (2–2), η Βραζιλία (1–4) και η Αγγλία (1–1) δέχτηκαν γκολ από τον Αμπντουλάχ σε ανεπίσημους αγώνες. Αποχώρησε από την εθνική ομάδα μετά το Παγκόσμιο Κύπελλο του 1994 ταλαιπωρούμενος από τραυματισμούς. Σε 117 αγώνες σημείωσε 72 γκολ, επίδοση που παραμένει ρεκόρ τερμάτων για την εθνική ομάδα της χώρας του.

Μια γιορτή αποχώρησης πραγματοποιήθηκε για αυτόν στο διεθνές στάδιο "Κινγκ Φαχντ" στο Ριάντ την Τρίτη 20 Μαΐου 2008 παρουσία πλήθους που ξεπέρασε τους 70.000 θεατές. Και με τη συμμετοχή του ευρωπαϊκού συλλόγου του 20ού αιώνα Ρεάλ Μαδρίτης με όλα τα αστέρια και υπό την ηγεσία του αρχηγού του Ραούλ Γκονζάλες, με το τιμητικό παιχνίδι να ολοκληρώνεται με την νίκη της ομάδας Ελ Νασρ με 4–1. Το τέλος της καριέρας του τον βρήκε να έχει σημειώσει 533 γκολ σε επίσημους και φιλικούς αγώνες, ο μόνος Ασιάτης που έχει επιβεβαιωθεί με αριθμό τερμάτων άνω των 500.
Μετά την αποχώρησή του από την ενεργό δράση εμφανίστηκε σε πολλά αθλητικά κανάλια ως αθλητικός τεχνικός αναλυτής για πρώτη φορά το 1999, συνεχίζοντας τη δουλειά του ως αναλυτής.
Είναι επίσης μέλος της Επιτροπής Εμπειρογνωμόνων της FIFA για την αξιολόγηση και την ανάπτυξη, η οποία ασχολείται με υποθέσεις παικτών από το 2002.

Στατιστική Εθνικής ομάδας
-------------------------

 *Επίσημοι διεθνείς αγώνες και τέρματα ανά έτος* 

| Εθνική Σαουδικής Αραβίας |
| --- |
| Έτος | Συμμετοχές | Τέρματα |
|
| 1978 | 3 | 0 |
| 1979 | 6 | 7 |
| 1980 | 7 | 9 |
| 1981 | 11 | 4 |
| 1982 | 10 | 3 |
| 1983 | 0 | 0 |
| 1984 | 16 | 15 |
| 1985 | 7 | 3 |
| 1986 | 10 | 8 |
| 1987 | 0 | 0 |
| 1988 | 23 | 11 |
| 1989 | 7 | 3 |
| 1990 | 3 | 2 |
| 1991 | 0 | 0 |
| 1992 | 2 | 1 |
| 1993 | 9 | 6 |
| 1994 | 4 | 0 |
| 1995 | 3 | 1 |
| Σύνολο | 117 | 72 |

Τίτλοι και διακρίσεις
---------------------

**Αλ Νασρ**

* Πρωτάθλημα Σαουδικής Αραβίας (4) : 1979–80, 1980–81, 1988–89, 1994–95
* Κύπελλο Βασιλιά Σαουδικής Αραβίας (4) : 1981, 1986, 1987, 1990
* Κύπελλο Πρωταθλητριών Κόλπου (2) : 1996, 1997
* Κύπελλο Κυπελλούχων Ασίας : 1997–98

**Σαουδική Αραβία**

* Κύπελλο Εθνών Ασίας (2) : 1984 , 1988
* Ασημένιο μετάλλιο Ασιατικών Αγώνων : 1986

**Ατομικές διακρίσεις**

* Πρώτος σκόρερ πρωταθλήματος της Σαουδικής Αραβίας (6) : 1978–79, 1979–80, 1980–81, 1982–83, 1985–86, 1988–89
* Πρώτος σκόρερ του Κυπέλλου Σαουδικής Αραβίας (4) : 1979, 1987, 1989, 1990
* Πρώτος σκόρερ του Κυπέλλου Διαδόχου Σαουδικής Αραβίας : 1991
* Πρώτος σκόρερ όλων των εποχών πρωταθλήματος Σαουδικής Αραβίας : 189 γκολ
* Πρώτος σκόρερ όλων των εποχών Κυπέλλου Σαουδικής Αραβίας : 47 γκολ
* Αραβικό Χρυσό παπούτσι (2) : 1981, 1989
* Πρώτος σκόρερ του Κυπέλλου Πρωταθλητριών ομάδων Κόλπου (2) : 1991, 1996
* Πρώτος σκόρερ του Κυπέλλου Κόλπου : 1982
* Πρώτος σκόρερ Παναραβικών Αγώνων : 1985
* Ποδοσφαιριστής της Χρονιάς στην Ασία-Ωκεανία : 1984
* Ποδοσφαιριστής της Χρονιάς στην Ασία :
	+ δεύτερη θέση : 1989
	+ τρίτη θέση : 1988
* IFFHS Ποδοσφαιριστής του 20ού αιώνα : 64η θέση (2000)
* IFFHS Παίκτης του 20ού αιώνα στην Ασία - τρίτη θέση: 1999
* IFFHS Ασιατική Ομάδα Όλων των Εποχών: 2021
* IFFHS legends

Δείτε επίσης
------------

* Κατάλογος ποδοσφαιριστών ανδρών με 50 ή περισσότερα διεθνή γκολ
* Κατάλογος κορυφαίων διεθνών σκόρερ ποδοσφαίρου ανδρών ανά χώρα

Παραπομπές
----------

1. ↑  «Top 10 Asian players of all time». Ανακτήθηκε στις 22 Ιανουαρίου 2022.
2. 1 2  «IFFHS ALL TIME ASIA MEN'S DREAM TEAM». Ανακτήθηκε στις 22 Ιανουαρίου 2022.
3. ↑  «IFFHS' Century Elections: Asia - Player of the Century». Ανακτήθηκε στις 22 Ιανουαρίου 2022.
4. ↑  «Saudi Arabia - Record International Players». Ανακτήθηκε στις 22 Ιανουαρίου 2022.
5. 1 2 3 4  «من هو ماجد عبدالله - Majed Abdullah؟». Ανακτήθηκε στις 22 Ιανουαρίου 2022.
6. ↑  «ماجد أحمد عبدالله ...أبرز هدّاف في تاريخ الكرة السعودية». Ανακτήθηκε στις 22 Ιανουαρίου 2022.
7. ↑  «أهم محطات الأسطورة ماجد عبدالله». Ανακτήθηκε στις 22 Ιανουαρίου 2022.
8. 1 2  «Majed Abdullah: the Arabian Jewel». Ανακτήθηκε στις 24 Ιανουαρίου 2022.
9. ↑  «"قبض الشبابيون على المباراة.. ثم أطلقرا سراحما للنصر"». Ανακτήθηκε στις 22 Ιανουαρίου 2022.
10. ↑  «"وتآمر القادسية وجدول الدوري على النصر"». Ανακτήθηκε στις 22 Ιανουαρίου 2022.
11. ↑  «"تعادلت الوحدة مع النصر"». Ανακτήθηκε στις 22 Ιανουαρίου 2022.
12. ↑  «"موهبة ماجد ولدت بين العطايف والخزان.. و"العم أحمد" أول من اكتشفها"». Ανακτήθηκε στις 22 Ιανουαρίου 2022.
13. ↑  «"بأربعة أهداف.. بدأ النصر دوري الكأس!"». Ανακτήθηκε στις 22 Ιανουαρίου 2022.
14. ↑  «"بعد فوزه بهدفين على القادسية.. النصر يدخل دور الأربعة"». Ανακτήθηκε στις 22 Ιανουαρίου 2022.
15. ↑  «"النصر يشيع احد.. إلي مثواه الأخير!"». Ανακτήθηκε στις 22 Ιανουαρίου 2022.
16. ↑  «"النصر يستر في المنافسة على البطولة"». Ανακτήθηκε στις 22 Ιανουαρίου 2022.
17. 1 2 3  «Saudi Arabia - List of Topscorers». Ανακτήθηκε στις 22 Ιανουαρίου 2022.
18. 1 2  «Majed Abdullah Mohammed ماجد أحمد عبد الله محمد (Player)». Ανακτήθηκε στις 22 Ιανουαρίου 2022.
19. ↑  «Majed Abdullah». Ανακτήθηκε στις 22 Ιανουαρίου 2022.
20. ↑  «"متى يتحول حفل اعتزال ماجد عبدالله إلى حقيقة؟"». Ανακτήθηκε στις 22 Ιανουαρίου 2022.
21. ↑  «Asian Cup Winners' Cup». Ανακτήθηκε στις 22 Ιανουαρίου 2022.
22. 1 2  «Majed Abdullah Mohammed - Century of International Appearances». Ανακτήθηκε στις 22 Ιανουαρίου 2022.
23. ↑  «Asian Nations Cup 1984». Ανακτήθηκε στις 22 Ιανουαρίου 2022.
24. 1 2  «1,000 and counting: Green Falcons goals to remember...». Ανακτήθηκε στις 25 Ιανουαρίου 2022.
25. ↑  «Asian Nations Cup 1988». Ανακτήθηκε στις 22 Ιανουαρίου 2022.
26. 1 2 3 4  «Majed Abdullah». Αρχειοθετήθηκε από το πρωτότυπο στις 7 Μαΐου 2015. Ανακτήθηκε στις 23 Ιανουαρίου 2022.
27. ↑  «FIFA: Olympic Football Tournament • 1984-07-31». Ανακτήθηκε στις 22 Ιανουαρίου 2022.
28. ↑  «XXIII. Olympiad Los Angeles 1984 Football Tournament». Ανακτήθηκε στις 22 Ιανουαρίου 2022.
29. ↑  «Asian Games 1986». Ανακτήθηκε στις 22 Ιανουαρίου 2022.
30. ↑  «International Goals: Players with 30 or More Goals». Ανακτήθηκε στις 28 Ιανουαρίου 2022.
31. ↑  «( Majed ABDULLAH ) Goals». Ανακτήθηκε στις 24 Ιανουαρίου 2022.
32. ↑  «Spanish champs Real Madrid to head to Saudi». Ανακτήθηκε στις 24 Ιανουαρίου 2022.
33. ↑  «Asian Player of the Year 1984». Ανακτήθηκε στις 22 Ιανουαρίου 2022.
34. ↑  «Asian Player of the Year». Ανακτήθηκε στις 24 Ιανουαρίου 2022.
35. ↑  «The World's best Player of the Century». Αρχειοθετήθηκε από το πρωτότυπο στις 8 Οκτωβρίου 2007. Ανακτήθηκε στις 22 Ιανουαρίου 2022. CS1 maint: Unfit url (link)
36. ↑  «Majed Abdullah». Ανακτήθηκε στις 24 Ιανουαρίου 2022.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μάζεντ Αμπντουλάχ** |

* Αναλυτικά στατιστικά στοιχεία διεθνούς καριέρας

|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
* Πύλη:Ποδόσφαιρο
 |

 |